འཇང་བའི་སྡོད་ཁང་ནི་མང་ཆེ་བ་ཉིས་ཐོག་ཡིན་ལ་སྟེང་ཁང་དུ་མི་སྡོད་ཅིང་།འོག་ཁང་དུ་ཕྱུགས་འཇུག་པར་བཤད་དེ།བོད་ཀྱི་ལུགས་སྲོལ་དང་ཤིན་ཏུ་མཐུན་ལ།ད་ལྟ་ཡང་འདུག་ཁང་གི་ནང་ངོས་སམ་སྟེགས་མཐོ་སར་ཐང་གའམ་ལྷ་སྐུ་གང་རུང་བཞག་ནས་མཆོད་འབུལ་བྱེད་ཅིང་།ཏིང་ཤགས་དང་དྲིལ་བུ།ཌ་མ་རུ།ཕུར་བུ།བུམ་པ་སོགས་ཀྱང་དེ་དང་ཉེ་བར་འཇོག་པ་དང་།ཐབ་ཀ་ཁང་བའི་དཀྱིལ་དུ་འཆའ་ཞིང་ཐབ་ཀའི་གོང་དུ་བཟའ་དཔོན་སྡོད་པ་མ་ཟད།ཟས་སྣ་གང་ཞིག་དྲངས་ཀྱང་སྔོན་ལ་རྒན་པ་དང་བཟའ་དཔོན་ལ་འདྲེན་ཞིང་རྗེས་སོར་གཞན་གྱིས་བཟའ་ཞིང་།རྟ་བོང་ཁྱི་གསུམ་གྱི་ཤ་བཟའ་རྒྱུར་ཧ་ཅང་འཛེམ་དོགས་བྱེད་པ་སོགས་བོད་པའི་སྤྱོད་ལམ་དང་འདྲ་བ་ཧ་ཅང་མང་།གྱོན་ཆས་ལ་ད་ལྟ་ཡང་དུས་ཆེན་སོགས་སྐབས་འགར་སྐྱེས་པས་མགོ་ལ་ཝ་ཞྭ་དང་ལུས་ལ་ར་ལུག་གི་པགས་རྩག་ཕྱིར་བསློགས་ནས་གྱོན་ཏེ།མགོར་ཝ་ཞྭ་གྱོན་པ་ནི་བོད་པའི་ཆ་ལུགས་ཡིན་ཞིང་།ར་ལུག་གི་པགས་རྩག་ཕྱིར་བསློགས་ནས་གྱོན་པ་དེ་ཡང་དབུས་གཙང་གི་ས་ཆ་ཁ་ཤས་སུ་དེང་སང་ཡང་དེ་ལྟར་ཡོད།ཁྱད་པར་དུ་ལི་ཅང་གྲོང་ཁྱེར་གྱི་སྟོན་པའི་རིག་གནས་ཁང་ཞེས་པར་ཧ་ལམ་དུས་རབས་སྔོན་མའི་ལོ་རབས་བཞི་བཅུ་བ་ནས་བདུན་ཅུའི་བར་གང་རུང་ཞིག་ལ་པར་བརྒྱབ་པའི་འཇང་བ་འགའི་འདྲ་པར་ཞིག་ཡོད་དེ།དེར་ཡོད་ཀྱི་མི་ཐམས་ཅད་ཀྱིས་མགོར་ཝ་ཞྭ་དང་།ལུས་ལ་པགས་རྩག་གྱོན་ཡོད་ཅིང་།པགས་རྩག་གི་གོང་བར་གཟིག་ལྤགས་སོགས་ཀྱིས་བརྒྱན་འདུག་པས་དེ་དག་ནི་བོད་མི་ལས་ཡན་གར་བའི་མི་ཞིག་ཡིན་ཞེས་གཏན་ནས་བཤད་མི་རུང་།ཁོ་ཚོསསྟོན་པཞེས་འབོད་པའི་ཡོན་ཏན་པ་དག་གིས་མགོ་དཀྲིས་དམར་པོ་རལ་བ་བཅིངས་པའི་ཚུལ་དུ་མགོར་དཀྲི་ཞིང་།དཀྲིས་ཟིན་པའི་མགོ་དཀྲིས་སྟེང་རིགས་ལྔའི་ཅོད་པན་འཆིང་བ་དང་།ལུས་སྟོད་དུ་རས་ལྭ་དམར་ནག་དང་།སྨད་དུ་ཤམ་ཐབས་དམར་ནག་གྱོན་ཏེ།སྟོན་པཚོའི་གྱོན་ཆས་དང་མཆོད་ཆས་སོགས་ལ་བལྟས་ན་བོད་པའི་བན་བོན་གྱི་ཁྱིམ་སྔགས་པ་དག་དབང་མེད་དུ་ཡིད་ལ་དྲན་ཞིང་ཡོང་།སྟོན་པལོ་ན་རྒན་ཞིང་ཤེས་ཡོན་གྱི་ཚད་མཐོ་བ་དག་གིས་ཐང་ཞུའི་མགོར་བྱ་སྒྲོ་མང་དུ་འཛུགས་ཏེ།དེ་ཡང་གནའ་བོའི་བོད་ཀྱི་ལུགས་སྲོལ་ཡིན་པ་སློབ་དཔོན་པངྨའི་ཐང་ཀར་ཡང་དབུ་ཞྭ་བྱ་སྒྲོ་ཅན་གྱོན་པའི་སྐུ་འབྲི་བ་དང་།དབུས་ཀྱི་བླ་མ་རིག་འཛིན་རྒོད་འཕྲུ་ཅན་ཟེར་བ་ཡོད་པ་ལོ་རྒྱུས་དེབ་ཐེར་ཏུ་བཀོད་ཡོད་པ་མ་ཟད།ཉེ་སྔོན་པའེ་མ་བོད་རིགསརེལྦྲཕྲུཏྚིཞེས་འབོད་པའི་བོད་བཙན་པོའི་རྟ་དམག་གི་རྒྱུད་འཛིན་དག་གིས་ད་ལྟའང་ཞྭའི་སྟེང་དུ་ཞྭ་སྒྲོ་འཛུགས་པ་ཡིན་ལ།བོད་པས་གནའ་སྔ་མོ་ནས་ཐང་ཞུ་གྱོན་གྱིན་ཡོད་ཚུལ་མཁས་དབང་དགེ་ཆོས་ལགས་ཀྱིསདེབ་དཀརདུ་གསུངས་འདུག